b'\n_START_ARTICLE_\nAleksij \xc5\xbdbona\n_START_SECTION_\n\xc5\xbdivljenje in delo\n_START_PARAGRAPH_\nOsnovno \xc5\xa1olo je obiskoval v rojstnem kraju, gimnazijo pa v Novi Gorici in tu leta 1961 maturiral. Medicino je \xc5\xa1tudiral na Medicinski fakulteti v Ljubljani in leta 1968 kon\xc4\x8dal \xc5\xa1tudij. Sta\xc5\xbe je opravil v bolni\xc5\xa1nici \xc5\xa0empeter pri Gorici, nato se je 1969 z dru\xc5\xbeino preselil v Ankaran in se tu zaposlil v Mladinskem zdravili\xc5\xa1\xc4\x8du Debeli rti\xc4\x8d, kasneje pa kot splo\xc5\xa1ni zdravnik v Zdravstvenem domu Koper, kamor se je tudi preselil. Leta 1972 se je zaposlil na oddelku interne medicine v bolni\xc5\xa1nici v Ankaranu in istega leta opravil specialisti\xc4\x8dni izpit iz interne medicine. Posebej se je usmeril v gastroenterologijo in se zanimal za psihosomatiko, zlasti v zvezi z boleznimi prebavil. _NEWLINE_Ob osnovnem zdravni\xc5\xa1kem poklicu je bil predan tudi umetnosti. Bil je dober poznavalec literature, obvladal je ve\xc4\x8d tujih jezikov in se odlikoval s \xc5\xa1iroko razgledanostjo. Prve likovne spodbude je dobil \xc5\xbee v mladosti v crkvi \xc5\xbdalostne Matere Bo\xc5\xbeje na Mirenskem gradu, kjer je od blizu opazoval nastajanje Kri\xc5\xbeevega pota izpod \xc4\x8dopi\xc4\x8da Toneta Kralja, slikar ga je tudi upodobil kot baklonosca na 14. postaji Kri\xc5\xbeevega pota. Ekspresivne Kraljeve oblike so pustile trajen vtis v \xc5\xbdbonovem umetnostnem mi\xc5\xa1ljenju in v tem razpolo\xc5\xbeenju je opazoval zna\xc4\x8dilno istrsko pokrajino, v kateri se je popolnoma udoma\xc4\x8dil. V slikarskem smislu je \xc5\xbdbona samouk, vendar je v svojih delih izkazoval izredno samoniklost in zrelost. V zgodnjem ustvarjalnem obdobju se je ukvarjal predvsem s figuraliko, tiho\xc5\xbeitjem in krajino, kasneje pa se je posvetil predvsem upodabljanju istrske pokrajine. Dela je prikazal na ve\xc4\x8d skupinskih in samostojnih razstavah. Dvakrat je bil nagrajen na ex-temporu v Marezigah, sodeloval je tudi na ex-temporu v Mestni galeriji Piran in \xc5\xa0kednju. Skupinsko je razstavljal v Kopru (1972), Slovenj Gradcu (1972) in Ljubljani (1973), samostojno pa v Gro\xc5\xbenjanu (1963), Ljubljani (1965), Kopru (1986) in \xc5\xa0petru Slovenov (1986).'